Vilmundur og Svala Möller í verslun woolroom.is í Kópavogi . sunnlenska.is / Guðmundur Karl Sunnlendingurinn Vilmundur Sigurðsson hefur vakið mikla athygli að undanförnu fyrir sérstakar rúmdýnur sem hann flytur inn . Dýnurnar eru frábrugðnar öðrum dýnum að því leyti að þær eru að mestu búnar til úr ull . Upphafið að þessu öllu saman voru óútskýrð veikindi sem Vilmundur hafði verið að glíma við í meira en áratug . Saga Vilmundar er sérstök að mörgu leyti en þó alls ekki einsdæmi . „ Ég var búinn að vera með tugi krónískra veikindaeinkenna og ganga á milli lækna á þeim tíma . Mikla þreytu , slæma verki , vefjagigtar - og liðagigtareinkenni , kulnunareinkenni og margt fleira sem væri of langt mál að telja upp hér , “ segir Vilmundur í samtali við sunnlenska.is . Óttaðist það versta „ Ástandið versnaði stöðugt og sumarið 2017 var ég svo slæmur af bólgum í líkama og höfði að ég var farinn að óttast að kafna í svefni eða að ég væri með einhverskonar krabbamein , “ segir Vilmundur og bætir við að honum hafi þótt fáránlegt að vera ekki orðinn fimmtugur en vera farið að líða eins og gamalmenni . „ Mig fór að gruna myglu og skoðaði það . Við vorum búin að flytja fjórum sinnum á nokkrum árum og á einum tímapunkti losuðum við okkur við alla búslóðina þegar við fluttum til Danmerkur árið 2010 . Þannig að ég hugsaði : Hvað er það sem hefur fylgt mér allan þennan sjúkdómstíma ? Svarið var „ rúmið “ . Minnissvamps dýnan og minnissvamps koddinn . Ég gúglaði þessa dýnu og kodda og við mér blöstu amerískar hryllingssögur um fólk sem taldi sig hafa veikst frá minnissvampi í dýnum og koddum . Það eina í stöðunni var að taka mark á þessu , eins illa farinn og ég var orðinn . Við losuðum okkur strax við koddana og heilsan varð betri á nokkrum dögum , svo fóru dýnurnar mánuði seinna og heilsan varð miklu betri , “ segir Vilmundur . Vilmundur segir að í kjölfarið hafi hann farið að spyrja sig hvað hafi orðið til þess að hann veiktist . Hann fór að lesa sig til um framleiðsluferlið á svampdýnunni og sá að dýnan innhélt mörg varasöm efni . Fjölmennur Facebook-hópur „ Eftir að hafa lesið slæmar sjúkdómssögur tengdar þessum svefnvörum stofnaði ég í kjölfarið Facebook-hópinn „ Er rúmið mitt að drepa mig ! “ til að sjá hvort fleiri Íslendingar hefðu upplifað þetta á svipaðan hátt . Á tveimur sólarhringum var hópurinn kominn í 4.000 manns og nú tveimur árum seinna er hann kominn í 6.500 manns , “ segir Vilmundur . Ýmislegt hægt að geraVilmundur segir ýmislegt vera til ráða fyrir fólk sem telur veikindi sín stafa af minnissvampi . „ Það fyrsta sem fólk ætti að gera er að skipta út koddanum og nota dúnkodda eða ullarkodda . Næst er að hindra útgufun mögulegra kemískra efna frá dýnunni . Best er að kaupa til dæmis húsgagna yfirbreiðsluplast í byggingarvöruverslunum og klæða dýnuna alveg í plastið , brjóta það undir dýnuna og leggja svo teppi , hlífðarlak og lak ofaná , og sofa þannig í tvær til fjórar vikur og sjá hvort að heilsan breytist til batnaðar , “ segir Vilmundur . Að sögn Vilmundar ætti fólk að vera vakandi fyrir því hvort kvillar á borð við nætursvita , nefstíflur , hausverk og stirðleika á morgnana minnki eða hverfi ekki í kjölfarið . Vilmundur segir að þeir sem veikjast af dýnum og koddum verði næmir fyrir myglumengun og svo öfugt . Hann hafi reynt að fara til eftirlitsaðila á Íslandi og vekja þá til vitundar um þessa mengun en hafi alls staðar komið að lokuðum dyrum . „ Ég sá það svo loksins fyrir einu ári , eftir árangurslausar tilraunir til að vekja eftirlitsaðila og söluaðila til vitundar um þetta , að eina lausnin væri að við hjónin og vinahjón okkar myndum hefja innflutning á heilnæmri svefnvöru , “ segir Vilmundur . Hóf sjálfur innflutning á dýnumUmræddar svefnvörur eru frá fyrirtæki í Englandi sem nefnist Woolroom . „ Við stofnuðum woolroom.is fyrir hálfu ári eftir sex mánaða prófanir okkar á þessum vörum . Hugmyndin var að bjóða fólki upp á heilnæmar ullarsvefnvörur , án kemískra efna , “ segir Vilmundur og bætir við að þetta séu engar galdraafurðir heldur hreinar , lífrænar , endurvinnanlegar afurðir , án plastefna og hafa þannig engin neikvæð umhverfisáhrif . Vilmundur segir að viðbrögðin við Woolroom ullarvörunum hafi verið stórkostleg . „ Fyrir það fyrsta þá hefur mikið af fólki samband við okkur í woolroom.is og kemur til okkar í sýningarrýmið með ýmis krónísk vandamál , sem það telur tengjast svefnvöru . Þeir sem eru að hugsa um að kaupa dýnu , geta fengið lánsdýnu í allt að fimm nætur , sér að kostnaðarlausu til að sjá hvort breyting verði á heilsunni , “ segir Vilmundur að lokum .